<classify> KITUO cha Uwekezaji Tanzania TIC kimepiga marufuku wafanyabiashara nchini kukwamishana kwa kupigana majungu na kuhujumiana huku ikisisitiza kuwafi kisha kwa Rais John Magufuli viongozi wa serikali wanaowahujumu wawekezaji wa ndani na nje ya nchi pale watakapobainika wakifanya hivyo.Akizungumza na waandishi wa habari jana jijini Dar es Salaam, Mkurugenzi Mtendaji wa TIC, Geoffrey Mwambe alisema kumekuwa na tabia ya wafanyabiashara kuhujumiana kwa kutengenezeana kashfa mbalimbali kitu kinachorudisha nyuma harakati za serikali za kufikia uchumi wa kati ifikapo 2025.Mwambe alisema TIC inalaani mambo hayo kwa kuwa sio tu yanawakwamisha wafanyabiashara wanaokwazika, bali pia wawekezaji wanaokuja kuwekeza nchini. Alisema wapo wafanyabiashara wakubwa waliojimilikisha aina fulani za biashara wakidhani wengine hawatakiwi kuzifanya huku wakiunda mtandao wa kuwahujumu wawekezaji wanaojitokeza kuwekeza.Alisema wafanyabiashara hao kwa kushirikiana na baadhi ya watendaji wa serikali katika ofisi za serikali wanawahujumu wawekezaji wapya kwa kuwafukuzisha nchini ndani ya saa 24 hasa wawekezaji wa nje.Ninakemea tabia za wafanyabiashara hawa kuwachafulia wenzao ili wao waendelee kutawala kwenye biashara husika. Ninaahidi kukabiliana na kila aina ya ubabaishaji huo na kwa wale viongozi wa idara za serikali ambao wanatumiwa nitawashtaki kwa Mheshimiwa Rais ili awashugulikie, alieleza Mwambe.Mwambe alitolea mfano wa kuchafuliwa kwenye mitandao ya kijamii kwa mfanyabiashara Abdulsamad Abdulrahim ambaye amewekeza kwenye sekta ya mafuta na gesi, akiwa pia ni Mwenyekiti wa Chama cha Wawekezaji wa Mafuta na Gesi Tanzania.Alisema kuna wafanyabiashara waliosambaza taarifa za uongo kuwa mwekezaji huyo ni mwizi na tapeli anayedanganya watu kuwasaidia kuwekeza nchini. Akizungumzia alivyochafuliwa mwekezaji huyo, Mwambe alibainisha taarifa hizo za mitandao zimedai kuwapo kwa Chama cha Uwekezaji Tanzania kuwa kimeshirikiana na TIC kupitia Kitengo cha Uchunguzi na Uwekezaji kilichopo chini ya David Siwa kuwa ndio kimemnasa mwekezaji huyo.Alisema TIC haina kitengo hicho na hakuna chama cha uwekezaji nchini, hivyo amemwagiza Mwanasheria wa TIC kuwasiliana na Mamlaka ya Mawasiliano Tanzania TCRA kuwabaini waliosambaza kashfa hizo. Abdulrahim ambaye pia ni Balozi wa Heshima wa Brazil visiwani Zanzibar, aliwataka waliomchafua kuacha kukatisha tamaa wawekezaji wa ndani na nje ya nchi wanaotaka kusaidia kukuza uchumi wa nchi.  <topic>: kitaifa 